**O B R A Z L O Ž E NJ E**

**Prijedloga Odluke o visini turističke pristojbe za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području Grada Zadra za 2024. godinu**

Člankom 11. Zakona o turističkoj pristojbi *(„Narodne novine", br. 52/19, 32/20, 42/20)* propisano je da brod na kružnom putovanju u međunarodnom pomorskom prometu i međunarodnom prometu na unutarnjim vodama kada se nalazi na vezu u luci ili sidrištu luke može plaćati turističku pristojbu, a općinsko ili gradsko vijeće donosi Odluku hoće li se predmetna turistička pristojba naplaćivati i u kojem iznosu. Odluku općinsko ili gradsko vijeće donosi do 31. siječnja tekuće godine za sljedeću godinu. Istim je člankom propisano kako je predmetna turistička pristojba prihod proračuna općina i gradova i jedinica područne (regionalne) samouprave (županija). Člankom 21. Zakona propisano je kako se sredstva turističke pristojbe iz članka 11. Zakona raspoređuju 85% općini ili gradu i 15% županiji, a koriste se za poboljšanje javne i turističke infrastrukture i za projekte i programe održivog razvoja.

Člankom 5. Pravilnika o najnižem i najvišem iznosu turističke pristojbe *(„Narodne novine", br. 71/19)* propisani su najviši iznosi turističke pristojbe koju plaćaju brodovi na kružnom putovanju u međunarodnom pomorskom prometu i međunarodnom prometu na unutarnjim vodama kada se brod nalazi na vezu u luci ili sidrištu luke, koje mogu donijeti općinska ili gradska vijeća i to kako slijedi:

|  |  |
| --- | --- |
| *Kapacitet putnika po brodu* | *Najviši iznos turističke pristojbe po brodu (u kunama)* |
| *50 - 200* | *2.000,00* |
| *201 - 500* | *5.000,00* |
| *501 - 1000* | *10.000,00* |
| *1001 - 2000* | *20.000,00* |
| *2001 - 3000* | *30.000,00* |
| *3001 – i više* | *40.000,00* |

* **Napomene uz Nacrt prijedloga Odluke**

Pripremljen je prijedlog Odluke o visini turističke pristojbe za brodove na kružnom putovanju u međunarodnom pomorskom prometu kada se brod nalazi na vezu u luci ili sidrištu luke na području Grada Zadra za 2024. godinu, na način da se predlaže da se turistička pristojba ne propiše za Putničku luku Gaženica radi zadržavanja određene cijenovne razine konkurentnosti Putničke luke Gaženica u odnosu na susjedne cruising destinacije, te da se za Putničku luku Zadar (Poluotok) propiše najviši zakonski dopušteni iznos turističke pristojbe po brodu, jer se radi o elitnoj gradskoj lokaciji.

Zbog iznimne važnosti ove Odluke na razvoj i održivost kruzing turizma i turizma općenito na području Grada Zadra, a u cilju donošenja što kvalitetnijeg akta, prije samog upućivanja iste na donošenje Gradskom vijeću Grada Zadra, predlaže se provođenje široke javne rasprave uključujući i javno savjetovanje sa zainteresiranom javnošću temeljem članka 11. Zakona o pravu na pristup informacijama *(„Narodne novine", br. 25/13, 85/15 i 69/22)*.

**v.d. PROČELNIKA**

**Mate Pinčić, dipl. oec**